Asuntosijoittajat ovat innostuneet Rovaniemen majoitusmahdollisuuksista, mikä näkyy muun muassa yksiöiden vuokratason nousuna.

Lapin matkailubuumi näkyy myös Airbnb:n ja muun vertaismajoituksen kysynnässä.

Rovaniemellä kokonaisia uudiskohteita markkinoidaan Airbnb-tuottoja tavoitteleville asuntosijoittajille.

Samaan aikaan erityisesti yksiöiden vuokrat ovat kasvussa.

Rovaniemelle on noussut viime vuosina uusia majoituskohteita erityisesti Napapiirille, mutta keskustan hotelli-investointien suhteen on ollut hiljaisempaa. Nämä turistit vierailivat Napapiirillä viime talvena. ALEKSANTERI PIKKARAINEN

Lapin-matkailijoiden kasvava määrä on pannut Rovaniemen asuntomarkkinat sekaisin. Yle uutisoi jo reilu vuosi sitten, kuinka asuntosijoittajat ovat innostuneet ostamaan asuntoja, joita ei ole tarkoituskaan laittaa pitkäaikaisille vuokramarkkinoille. Voitot kääritään nyt enenevissä määrin Airbnb:stä, Booking.comista tai muista lyhytaikaisen vuokrauksen ja matkailijoiden majoittamisen mahdollistavista palveluista.

Airbnb:hen ilmoitettujen asuntojen määrä on liki kaksinkertaistunut vuoden aikana, kun asunnonomistajat ovat huomanneet, että koko vuoden vuokratulot voi kerätä talvisesonkina jo parissa kuukaudessa. Rovaniemen matkailumarkkinoinnista vastaava Visit Rovaniemi arvioi, että palvelun kautta tehtävä majoitusmyynti lasketaan jo miljoonissa euroissa. Samaan aikaan erityisesti yksiöiden vuokrat ovat olleet kasvussa.

Lyhytvuokrauksesta saatavista voitoista on tehty myyntivaltti uudiskohteiden markkinoinnissa. Kohteita markkinoidaan Airbnb-ystävällisyydellä ja potentiaalisille ostajille tarjotaan palvelua, jossa ulkopuolinen yritys hoitaa lyhytaikaiseen vuokraukseen liittyvät kommervenkit, kuten lakananvaihdon ja siivoamisen.

Kenties mielenkiintoisin esimerkki matkailubuumin vaikutuksista löytyy aivan kaupungin ydinkeskustasta, missä paikallinen yritys on ostanut kokonaisen asunto-osakeyhtiön ja remontoinut sen asunnot majoituskäytössä oleviksi luksussviiteiksi. Kaupungin rakennusvalvonta ei puutu toimintaan, sillä se katsoo asuntojen olevan yhä asuinkäytössä. Tapaus on poikinut kantelun oikeuskanslerille.

Maailmalla jakamistalouden - tai näkökulmasta riippuen alustatalouden - rajoja ja yhteisiä pelisääntöjä on haettu jo vuosien ajan. Lyhytaikaisen vuokraamisen lieveilmiöistä kärsivien paikallisten, matkailualan toimijoiden ja viranomaisten mukaan näyttääkin siltä, että yhteisille pelisäännöille olisi tarvetta myös 60 000 asukkaan Rovaniemellä.

Määrä kaksinkertaistui vuodessa

Rovaniemen Airbnb-toimintaa on seurattu Lapin yliopiston Jakamistalous matkailu -hankkeessa. Tutkimuksen mukaan Rovaniemen kohteiden määrä on kasvanut räjähdysmäisesti kuluneen kahden vuoden aikana.

Hankkeen tutkijoiden mukaan kaupungissa oli 136 Airbnb-kohdetta maaliskuussa 2016. Määrään sisältyvät niin huoneet kuin asunnotkin.

Suurin kysyntä on kokonaisille asunnoille. Visit Rovaniemi arvioi, että kaupungissa oli alkuvuodesta vuokrattavissa Airbnb:n kautta noin 600 asuntoa. Vuotta aiemmin asuntoja oli tarjolla lähes puolet vähemmän, 350 kappaletta.

Airbnb-kohteiden määrä vaihtelee vuodenajan ja kysynnän mukaan: talvella Rovaniemi täyttyy turisteista, joten kaikenlaiselle majoitukselle on kova kysyntä. Kesällä on puolestaan hiljaisempaa. Lyhytaikaisesti vuokrattavien asumusten määrä on joka tapauksessa edellä kuvattua suurempi, sillä Rovaniemellä on tarjolla myös mökkejä sekä asuntoja, joita vuokrataan muissa palveluissa, kuten esimerkiksi Booking.comissa.

Määrä jää vielä kauas Suomen suosituimman Airbnb-kohteen, Helsingin, luvuista. Airbnb:n tietoja kokoavan AirDNA-sivuston mukaan Helsingissä on noin 3 000 Airbnb-kohdetta eli viisinkertaisesti Rovaniemeen verrattuna. Visit Rovaniemen toimitusjohtaja Sanna Kärkkäisen mukaan lyhytaikaisen majoituksen määrä kuitenkin korostuu huomattavasti pienemmässä Rovaniemen kaupungissa.

- Rovaniemi on nyt matkailun testilaboratorio. Täällä pystytään toisaalta mallintamaan ja testaamaan hyviä asioita, mutta toisaalta tarvitaan selkeitä linjauksia, pelisääntöjä ja ohjeita esimerkiksi yrittäjille, Kärkkäinen sanoo.

Vuokrat kasvussa

Pelisääntöjä kaivataan, sillä paikallisten tarjoama vertaismajoitus on ammattimaistunut kysynnän kasvaessa. Asuntoja hankitaan varta vasten lyhytaikaiseen vuokraukseen, ja Airbnb-majoittajalla voi olla tarjolla samaan aikaan useampikin kohde. AirDNA:n mukaan jo 40 prosenttia tarjolla olevista Airbnb-kohteista kuuluu vuokraajille, jotka tarjoavat useampaa majoitusta. Lyhytaikaisten vuokraajien joukossa on myös yrittäjiä, jotka saavat elantonsa matkailun parista.

Trendi ei näytä hiljenemisen merkkejä. Jopa kokonaisia uudiskohteita markkinoidaan nyt sillä, että niiden asunnot soveltuvat Airbnb-tyyliseen lyhytvuokraukseen. Rakennuskonserni Lehto myy parhaillaan ensi keväänä keskustaan valmistuvan As. Oy Rovaniemen Nordican asuntoja. Rakenteilla olevan asuinkerrostalon verkkosivuilla kerrotaan, kuinka majoituskapasiteetille on tarvetta yöpymisten määrän kasvaessa.

Samalla mainostetaan palvelua, jossa ulkopuolinen yritys voi korvausta vastaan hoitaa kaikki lyhytaikaiseen vuokraukseen liittyvät asiat, kuten siivouksen, lakanoiden vaihdon ja avainten luovutuksen. Kaksion ostaneen palvelun käyttäjälle luvataan pääoman tuottoa liki 29 prosenttia.

Vertaismajoitusbuumi näkyy uudiskohteiden markkinoinnissa. Rakennuskonserni Lehto markkinoi sivuillaan ulkopuolisen yrityksen palvelua, joka voi hoitaa lyhytaikaiseen majoitukseen liittyvät käytännön asiat. KUVAKAAPPAUS

SKV puolestaan markkinoi jo yli vuosi sitten luhtitaloa, jonka yhtiöjärjestyksessä sallitaan lyhytaikainen vuokraaminen. Myyntipäällikkö Heikki Pulkamo kertoo nyt, että projekti on yhä vireillä, mutta toistaiseksi seisoksissa.

Samaan aikaan kaupungin yksiöiden vuokrat ovat nousseet vauhdikkaasti. Suomen Vuokranantajat ry:n hiljattain julkaistun vuokramarkkinakatsauksen mukaan yksiöiden neliövuokrat ovat nousseet vuoden alkupuoliskolla 6,1 prosenttia. Katsauksessa todetaan, että Rovaniemen vuokrataso on jo käytännössä korkeampi kuin Oulussa, vaikka Oulussa asuu lähes neljä kertaa enemmän ihmisiä. Syyksi epäillään nimenomaan matkailun kasvua ja lyhytvuokrauksen suosiota.

Myynti lasketaan jo miljoonissa

Toiminnassa pyörivät isot rahat. Visit Rovaniemi arvioi, että Airbnb:n majoitusmyynti oli Rovaniemellä tammi-kesäkuussa noin 3,3 miljoonaa euroa eli kymmenisen prosenttia kaupungin majoitusmyynnistä. Myynti oli kasvanut miljoonalla eurolla edellisvuoden vastaavaan ajankohtaan nähden.

Matkailu- ja Ravintolapalvelut MaRa ry onkin ollut huolissaan siitä, kuinka reilua yksityisten ja ammattimaisten majoitusliiketoiminnan harjoittajien sekä hotellien välinen kilpailu on. MaRan toimitusjohtaja Timo Lappi toteaa, että Rovaniemi on edelläkävijä vertaismajoittamisen ammattimaistumisessa. Hänen mukaansa sijoittajat ovat alkaneet harjoittaa hotelli- ja majoitusliiketoimintaa niin, etteivät he sovella samoja säädöksiä, jotka koskevat hotelleja ja huoneistohotelleja.

Lainsäädäntö ohjaa majoitustoimintaa esimerkiksi turvallisuuskäytäntöjen, kuluttajansuojan ja tietosuojakysymysten osalta. Nyt on epäselvää, milloin esimerkiksi useamman Airbnb-kohteen vuokraajat kuuluvat tämän lainsäädännön piiriin. Rajaa ei ole etsitty vielä oikeusteitsekään, Kiinteistöliitosta kerrotaan.

Esimerkiksi Pariisissa on rajoitettu vertaismajoitusta. Asuntoa saa käyttää lyhytaikaiseen vuokraukseen vain 120 vuorokautta vuodesta. EPA / AOP

Lappi muistuttaa, että jotkin maat ovat jo puuttuneet tilanteeseen muuttamalla lainsäädäntöä. Suositut matkailukaupungit ovat heränneet tilanteeseen myös omatoimisesti. Uutistoimisto Reutersin mukaan esimerkiksi Amsterdam on yrittänyt rajoittaa Airbnb-toimintaa määräämällä, että samaa asuntoa saa vuokrata kyseisen palvelun kautta vain 60 päivää vuodesta.

- Suurin syy rajoituksiin on ollut se, että asukkaat ovat nousseet barrikadeille, kun asuntojen hinnat ja vuokrat ovat nousseet paljon. Asukkaat ovat siirtyneet pahimmillaan muualle asumaan, kun heillä ei ole ollut enää varaa asua kaupungissa. Myös epäreiluun kilpailuun on kiinnitetty huomiota, Lappi toteaa.

Rovaniemen kaduilla ei ole toistaiseksi osoitettu mieltä Airbnb-toimintaa vastaan. Kaupungin rakennusvalvonta kertoo kuitenkin saaneensa soittoja kerrostalojen asukkailta, jotka ovat olleet huolissaan lyhytaikaisen vuokrauksen aiheuttamista häiriöistä. Rakennustarkastajat eivät kuitenkaan voi tilanteelle mitään.

Berliini kielsi Airbnb-vuokrauksen aiemmin kokonaan. Nyt toiminta on jälleen sallittua, mutta siihen tarvitsee luvan. EPA / AOP